સારા કામ માટે પૂરતા આરામની સલાહ આપતા વડાપ્રધાન લખે છે કે કામને વિષય પર ફોકસ કરવા જેટલું જ મહત્ત્વનું છે ડી-ફોકસ કરવું. અભ્યાસ દરમિયાન વચ્ચે અલ્પ-વિરામ લો. અલ્પ વિરામ તાજગી અને ઊર્જા લઈને આવે છે અને એકાગ્રતાની ક્ષમતાને પણ વધારે છે. અલ્પ-વિરામમાં સંગીત સાંભળો, કોઈ પુસ્તક વાંચો, ઊંડા શ્વાસોશ્વાસનો અભ્યાસ કરો, શરીરની માંસપેશીઓને શિથિલ કરો, શવાસન કરો, બહારની હવામાં ચાલવા નીકળો અથવા તો પરિવાર સાથે થોડો સમય ગાળો. શાસ્ત્રો પ્રમાણે આપણંુ શરીર પંચ મહાભૂતો એટલે કે પૃથ્વી, જળ, વાયુ, આકાશ અને અગ્નિ તત્ત્વોનું બનેલું છે. જ્યારે આપણે આમાંથી કોઈ એક તત્ત્વની સાથે જોડાઈએ છીએ તો તાજામાજા થઈ જઈએ છીએ. ગરમીમાં સ્નાન, ઠંડીમાં તડકાનો સ્પર્શ કે શીતળ હવામાં ટહેલવું, આ બધું આપણામાં તાજગી ભરી દે છે.